钦定古今图书集成/明伦汇编/人事典/第080卷 > 《答杜挚》毋丘俭
## 钦定古今图书集成/明伦汇编/人事典/第080卷 > 《答杜挚》毋丘俭

凤鸟翔京邑，哀鸣有所思。才为圣世出，德音何不怡。
八子未际遇，今者遭明时。胡康出陇亩，杨伟无根基。
飞腾冲云天，奋迅协光熙。骏骥骨法异，伯乐观知之。
但当养羽翮，鸿举必有期。体无纤微疾，安用问良医。
联翩轻栖集，还为燕雀嗤。韩众药虽良，恐便不能治。
悠悠千里情，薄言答嘉诗。信心感诸中，中赏不在辞。